Alternatief is Groot ‘sal soos jool wees’ | Netwerk24
Alternatief is Groot ‘sal soos jool wees’
10 Januarie 2019 20:21
Alternatief is Groot is hier, met kunstenaars soos Francois van Coke, Die Heuwels Fantasties, Jan Blohm, Straatligkinders en Jack Parow binnekort op die verhoog in Pretoria.
Francois van Coke. Foto: Argief
Die jongste baba uit die Coleske-stal, wat bekend is om projekte soos Afrikaans is Groot en Classics is Groot, word op Loftus Vers­feld se D-veld gehou ná Saterdag 16 Februarie se Superrugby-wed-stryd tussen die Blou Bulle en die Stormers.
“Ons dink daar is ’n groot behoefte vir ’n produksie van uitstaande gehalte onder aanhangers van dié musiek-genre. Verder wil ons ook aan alternatiewe kunstenaars ’n platform bied om hul staal te wys,” sê Arnold Coleske, uitvoerende vervaardiger van die konsert.
Maar as dit van die groep Heuwels Fantasties se Pierre Greeff afhang, is dit nie net die alternatiewes en jonges van gees wat daar gaan opdaag nie. Ná die afskaffing van die Universiteit van Pretoria se jool meen hy dit kan ook ’n lekker partytjie vir studente wees.
“Dit is lekker dat Alternatief is Groot weer jool na Pretoria toe bring! Te lank was Potch die enigste jool-jol,” sê hy.
Die konsert begin om 19:30 en duur tot 23:30.
’n Aanvanklike 1 000 “Early Bird-kaartjies” word teen R120 beskikbaar gestel. Daarna is kaartjiepryse R195 per persoon.
Vir diegene wat die rugbywedstryd tussen Bulls en Stormers ook wil kyk, sal daar ’n “Gig en Game”- kaartjie teen R245 beskikbaar gestel word.
Kaartjies is vanaf Vrydag slegs by Computicket beskikbaar en die publiek word gewaarsku teen derde partye wat kaartjies aanbied. Opwindende pryse – wat ontmoetings met die kunstenaars insluit – kan in ’n leserskompetisie gewen word.
Meer oor: Francois Van Coke | Jack Parow | Alternatief Is Groot | Musiekkonsert